Departement en skool in hof oor Engelse leerdersSteve Mabona, woordvoerder van die Gautengse departement van onderwys. Foto: ANA Die Gautengse departement van onderwys en Hoërskool Overvaal in Vereeniging het mekaar Dinsdag kaalvuis in die hof gepak oor die toelating van Engelssprekende leerders vir die akademiese jaar 2018. Hoërskool Overvaal het die hooggeregshof in Pretoria genader nadat die departement opdrag gegee het dat 55 bykomende Engelssprekende leerders in 2018 by die skool toegelaat moet word. Die leerders is toegang geweier en die skool voer aan hy is vol en het nie die nodige hulpbronne om vir Engelse leerders voorsiening te maak nie. Die departement voer egter aan dit is onwaar dat die skool vol is. Steve Mabona, woordvoerder van die Gautengse departement van onderwys, het gesê die departement het bewyse wat daarop dui dat die skool nog leerders kan inneem. “Wat belangrik is, is toegang tot onderwys vir al ons leerders. Wat ons sê, is dat daar plek is by daardie skool; ons het bewyse daar is plek. En daarom moet die leerders daar toegelaat word,” het Mabona gesê. Hy het gesê dit is vreemd dat die skool weier om Engelssprekende leerders toe te laat omdat die departement volgens hom ŉ onderwyser en leermateriaal vir die skool aangebied het. “Ons het hulle nie opdrag gegee om hul onderrigtaal te verander nie. Ons het net gesê ons moet tweetalige onderrig kies wat Engelssprekendes sal kan hanteer en ander mense toelaat om aansoek te doen by die skool.” Mabona het gesê slegs die departement kan verklaar dat ŉ skool vol is. Thloriso Mofokeng, een van die ouers van die Engelssprekende leerders, meen die probleem is eintlik ŉ rassekwessie. “Daar is baie rassisme in daardie gebied. Ons glo hulle doen dit om ons kinders van toegang tot die skool te ontneem,” het Mofokeng gesê. “Ons baklei al sedert 1992 oor hierdie kwessie. Die rede hoekom ons op hierdie skool fokus, is omdat dit die enigste hoërskool in ons gebied is wat ses buurte kan dek. Die ander hoërskool is baie ver [van ons af]. Dit is tydrowend vir ŉ kind om 04:00 wakker te word vir skool wat 08:00 begin. Dit is nie regverdig vir ons of ons kinders nie. Dié skool is ŉ staatskool, nie privaat nie.” Regter William Prinsloo het die saak tot Donderdag uitgestel nadat die departement die uitstel versoek het omdat hulle kans nodig het om op die aansoeker se beëdigde verklaring te reageer. “Dit blyk dat daar ŉ kommunikasiegaping tussen die staatsprokureur en die respondente was wat daartoe gelei het dat die respondente nie hul beantwoordende verklaring betyds ingedien het nie. Dit sal regverdig wees om die saak tot Donderdag uit te stel om vooroordeel te voorkom. Hierdie saak moet op die een of ander manier tot ŉ einde kom,” het Prinsloo gesê.